Cairedin Barbarossa

Cairedin o Ariaden (Khair ad-Din) Barbarossa, famozo corsâ e armiraggio da flotta ottomaña da-o 1533 a-o 1546. 

Segondo e fonte turche, o nascette verso o 1465 a Metelin; so poæ, Ya'qūb, o l'ea un veteran de l'esercito turco. Cairedin o se dette zoeniscimo, insemme con âtri trei fræ, a-a pirataia, inte l'Egeo, o fu prexonê di Cavagei de Rodi, da pœu, deliviao, o repigiò a corsezzâ, avendo pe base inte spediçioin marittime o porto de Adalia. A so fortuna a començò quande, portaose co-o fræ Oruç in sce-e coste da Barbaia, o se stabilì inte l'izoa de Zerba e, missose in boin rapporti co-o surtan hafsida de Tunnexi, o l'ótegne de servîse do porto da Goletta (halq al-wādī) donde o se spinse a sacchezzâ e coste do Mediterrannio ocidentâ.

Oruç e Cairedin occupon succescivamente Cherchel (Sharshāl) e Argê, ch'a vègne a capitâ do so regno corsâ. Ma into 1518 Oruç o fu amaççao da di cavagei spagnolli; Cairedin o ne ereditò o comando e o nomme de "Barbarossa" , ch'o vegniæ da Bābā Oruç ("poæ Oruç"), benché âtri ritegnan ch'o l'agge rifeimento a-o cô da so barba.

Va notao che into 1517 o surtan ottoman Selīm I o l'aiva conquistao l'Egitto; i corsæ ottomen che agivan in sce-e coste da Barbaia fun da quello tempo protetti e incoraggiæ avertamente da-a Sublimme Porta e ghe zovon de fæto pe estende o dominio ottoman in sce l'Africa settentrionâ a descappito de l'influença spagnolla. Coscì Cairedin o riçevette da-o surtan Selīm e da-o successô Soliman di agiutti de mezi e, specce, de muniçioin diventando o ciu terribile corsâ da Barbaia. 

Into 1533 Soliman, ch'o l'abezugnava de 'na potente flotta da opoñe a Carlo V e a-i atri prinçipi crestien, o conferì a Cairedin a carega de Kapudan Pascià ò  Kapudan-i Derya "capitagno do mâ", saiv'a dî o comando supremmo da flotta ottomaña. Anæto a Costantinopoli, o Barbarossa o l'atteize inte l'uverno do 1533-34 a alestî numerose galee; into 1534 o devastò e coste tirreniche de l'Italia e o l'ocupò Tunexi, scorindone o surtan hafsida. A grave menaçça a l'indusse Carlo V a guidâ personalmente a Tunixi l'anno doppo una forte spediçion ch'a varse a repigiâ a çittæ e a mette in fuga Cairedin. Lê però o no dexistette da-e so impreize piratesche; apeña futo da Tunnixi o razonse a Argê una squaddra de galee e o sacchezò Port Mahon inte Baliæ. Guastaose intanto i rapporti di Turchi con Venexa, che scin a alloa a l'aiva mantegnúo un contegno nœütrâ, o Barbarossa o dove' provei a frontezzâ, otr'a l'armâ imperiâ comandâ da-o zeneize Dria Doia, a flotta veneta ascì. Mandao da Soliman a assalî a ben munia izoa de Corfù, o no l'ariescì a guaagnane a rescistença; levao l'aseddio, o se vendicò in sce-i possesci veneti inte l'Egeo (Ceo, Pao, Nasso, ecc.) che fun sottoposti a tributo. 

Inta seguente primmaveia (1538) a flotta comandâ da-o Barbarossa a lasciò Costantinopoli e, penetrâ inte l'Adriatego, a se tègne prudentemente a Prèveza, dove a frontezzon a flotta imperiâ e quella veneta; l'indecixon de Dria Doia ò ciutosto l'ambigua politica de l'imperatô Carlo V, tendente a accordâse co-o Barbarossa ançi che a concede a Veneçia un trionfo in sce-o mâ, feççan sci che a battaggia a mancò; i pochi epizoddi navæ se risorvettan inte di picceni succesci ottomen, i quæ contribuin a accresce o prestiggio da squaddra ottomaña e a deprimme quello de flotte crestiañe fin a-a revincita de Leppanto (1571). 

L'impreiza de Argê (1541) a segnò un grave insuccesso pe i spagnolli e a l'aomentò l'arbaxia di Ottomen. Into 1543 o Barbarossa o condusse a flotta in agiutto de Françesco I, alliao di Turchi, no sença avei devastao pe via e ciazze da campagna romaña e da Toscaña; uniose co-e nave françeize, o concorse a-a preiza de Niçça, o svernò a Tolon e o ne ripartì l'anno doppo dirizzendose a Costantinopoli. Cammin faxendo, o depredò Talamon e l'izoa de Lipari.

O moì ciu che ottantenne, ben stimao e onoao, a Costantinopoli o 5 luggio 1546 e fu sepelio a Beshiktāsh, in sce-a riva œüropea do Bosforo, inte 'na türbeh notta co-o so nomme. A so tomba l'è ancon ancœu ben venerâ da-i Turchi e o so nomme l'è voentea aregordao e ezaltao da-i Turchi inti momenti de riaçeizo naçionalismo. Un so figgio, Hazan pascià, o ghe succedette into governo de Argê co-o tittolo de Beilerbei e o reize segnalæ servixi a-a Porta ottomaña.

 Colegaménti esterni 

Categorîa:Biografìe